 FARHIYA HUSSEIN Na KEVIN MUTAI MAMIA ya polisi wanachunguzwa kufuatia malalamishi yaliyoibuliwa kuhusu utendakazi wao. Ripoti za kitengo cha Masuala ya Ndani ya Idara ya Polisi (IAU), na hata Mamlaka Huru ya Kuchunguza Utendakazi wa Polisi (IPOA) zimefichua idadi ya maafisa hao ambao wako kwenye darubini kufuatia madai ya wao kuhusika na visa vinayokiuka haki za kibinadamu. Ripoti inaonyesha kwamba wakazi wa jiji kuu Nairobi ndio wanaoongoza katika kutoa malalamishi yao dhidi ya polisi. Visa vya dhuluma dhidi ya Wakenya zinazodaiwa kutekelezwa na polisi ni kuitisha hongo, utekaji nyara wa raia, mauaji kiholela na polisi kutumia nguvu kupita kiasi. Hayo tu ni miongoni mwa makosa yanayochunguzwa kwa sasa. Data kutoka IAU, zinaonyesha kuwa mwaka 2022 zaidi ya visa 636 viliripotiwa kuhusu ukatili wa polisi wa kawaida, 202 dhidi ya maafisa wa kitengo cha Upelelezi wa Makosa ya Jinai (DCI) na 50 dhidi ya polisi wa utawala. Aidha vipo 10 vinavyohusiana na wanajeshi. Kitengo hicho cha IAU kimetwikwa jukumu la kuwachunguza maafisa hao na kinaweza ama kuwasimamisha kazi kwa muda, kusimamisha mishahara yao, kuwashusha vyeo au hata kuwapiga kalamu miongoni mwa hatua nyingine za kinidhamu. Hii ina maana kwamba IAU ina mamlaka ya kumsimamisha polisi kazi, kumuita ofisini kuandikisha taarifa, kuusimamisha mshahara wa afisa huyo na kumshusha cheo mhusika. Meneja wa Shirika la International Justice Mission (IJM) Aggrey Juma anatumai siku zijazo kutakuwa na mabadiliko katika Idara ya Polisi (NPS). “Wito wetu kwa Idara ya Polisi ni kwamba ihakikishe polisi wanatekeleza kazi yao kwa njia ya uwazi na uwajibikaji,” akasema Bw Juma. Mamlaka ya IPOA inasema kuna zaidi ya malalamishi 3,600 dhidi ya polisi ambayo yamewasilishwa ndani ya mwaka huu 2023, ikilinganishwa na 3,300 mwaka 2022. Katika ya malalamishi hayo, 169 yanahusu vifo, 31 ni ya watu kupotezwa na polisi huku 33 yakihusu dhuluma za kingono. IPOA pia inasema, ni kesi 19 pekee dhidi ya polisi ambazo zimesisikizwa na hukumu ikatolewa na nyingine 170 zikiwa bado zinaendelea kusikilizwa mahakamani kufikia sasa. Baadhi ya maafisa wanaochuguzwa aidha ni wale wa kitengo cha Special Service Unit (SSU) ambacho kulivunjwa kabla ya kuchipuka upya. Ripoti ya IAU inaonyesha kuwa Nairobi inaongoza kwa malalamishi dhidi ya polisi, ikifuatwa na Eneo la Kati (Mlima Kenya) na Mashariki. Kutoka – IAU/NPS You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  